להלן מוצעים לדיון שני מודלים להערכה חיצונית בחינוך היסודי ובחטיבות הביניים:

**מודל 1: הערכה בית ספרית + הערכה ארצית מדגמית**

בתי הספר היסודיים וחטיבות הביניים יחולקו לשלוש קבוצות אשר כל אחת מהן מהווה מדגם ארצי מייצג של כלל בתי הספר. (בכל קבוצה כ-800 בתי ספר, 75,000 תלמידים.)

במחזוריות של אחת לשלוש שנים, בתי הספר בכל אחת מהקבוצות יוערכו בממדים הבאים:

* הישגים ומיומנויות של תלמידים ב"שלוש השפות": שפת-אם (עברית/ערבית), מתמטיקה ואנגלית, בדרגות הכיתה ה' ו-ח'
* סקרי אקלים וסביבה פדגוגית שיועברו בקרב תלמידי בית ספר (כיתות ה' ומעלה), מורי בית הספר והמנהל
* מיומנויות או אוריינות בתחום "אורח" (אופציונלי, להרחבה לתחומים חדשים)

לבית הספר יופק אחת לשלוש שנים דוח מקיף המבוסס על הנתונים שנאספו (אפשר לשקול הוספת נתונים ממקורות נוספים, כמו נתונים דמוגרפיים ו/או הערכת מפקחים).

נתוני בתי הספר שיוערכו בכל שנה ישמשו גם לחישוב נתונים ברמה ארצית, הן לצורך נורמות להשוואה עבור בתי הספר והן לצורך קבלת תמונה ארצית. היקף הנתונים יאפשר קבלת תמונה מצב מהימנה גם בחלוקה לפי מחוזות, רשויות מקומיות, מגזרים, סוג פיקוח, ומאפייני רקע נוספים של בתי ספר ותלמידים (כגון רקע חברתי-כלכלי, או ארץ מוצא).

**מודל 2: משוב ארצי מדגמי**

במודל זה לא תתקיים הערכה בית ספרית, אלא הערכה ארצית מדגמית בלבד. בכל שנה יילקח מדגם ארצי מייצג של בתי ספר וכיתות בבתי ספר אשר ישתתפו בהערכה המדגמית.

על פי סטנדרטים סטטיסטיים מקובלים, גודל המדגם הנדרש בכל תחום דעת ודרגת כיתה הוא כ-200 כיתות השייכות ל-200 בתי ספר שונים (סה"כ 4,000-5,000 תלמידים). דרגות הכיתה שיבדקו הן ה' ו-ח'.

כל תחום דעת ייבדק אחת לשנתיים. למשל, בשנה קלנדרית אחת ייבדקו ההישגים והמיומנויות של תלמידים בשפת-אם ובמתמטיקה, ובשנה השנייה באנגלית ובמדעים. גם במודל זה אפשר לשלב תחום "אורח", במקום תחום המדעים או בנוסף לו.

סקרי אקלים וסביבה פדגוגית יועברו גם הם בקרב מדגם ארצי מייצג של תלמידים (כיתות ה' ומעלה), מורים ומנהלים.

הנתונים ישמשו לצורך קבלת תמונה ארצית - בכלל המדינה ובחלוקה לפי קבוצות אוכלוסייה גדולות יחסית: מגזרי השפה (דוברי עברית ודוברי ערבית) וקבוצות רקע חברתי-כלכלי.

**הערכה פנים בית ספרית:**

בשני המודלים מוצע לשלב כלי מובנה להערכה פנימית בית-ספרית, שיכלול משוב מקיף ורב ממדי לצורך שיפור הלמידה בבית ספר. יש צורך להגדיר את הממדים שיבנו את ההערכה פנימית ואת התהליך כולו (כולל השיח עם גורמי הפיקוח).

יצוין כי הערכה פנימית (לצד שימוש נכון בנתוני הערכה חיצונית) דורשת פיתוח מקצועי מסיבי וממוקד כדי לטפח בבתי ספר יכולות של הערכה פנימית. מומלץ, לכן לערוך בשלב ראשון פיילוט במספר מצומצם של בתי ספר, על מנת ללמוד על הכלי, על ההשלכות על בתי הספר, ועל הדרכים המיטביות להטמעתו במערכת.

הערות:

1. בשני המודלים אפשר לשלב הערכת הישגים ומיומנויות פנימית (מיצ"ב פנימי) באמצעות הכלים שיפותחו עבור ההערכה החיצונית.
2. המבחן בשפת-אם לכיתות ב' יועבר במתכונת הערכה פנימית בעלת מאפיינים דיאגנוסטיים. תבחן האפשרות להוסיף כלי פנימי להערכת רכישת יסודות החשבון.